Omgee en deernis as lewenswyse - WelstandWelstand
Tuis / Advies / Omgee en deernis as lewenswyse
Omgee en deernis as lewenswyse
Baie mense kry swaar, elkeen op verskillende maniere. Nie almal is bereid om dit te erken nie en verskans hul seer agter 'n masker van 'Dit gaan goed'. Omgee is om te probeer hoor en sien wat agter daardie woorde, of agter 'n tranerige glimlag of geboë skouers verskuil is. Dis veel meer as empatie of simpatie, meer as 'n gedagte of emosie – dit behels ook daadwerklike optrede en oplossings om ander se swaarkry te probeer verlig en hulle beter te laat voel. Daar is verskeie maniere om dit te doen, afhangende van die persoon of die situasie.
Ons lees dit in die Bybel: "Jy moet jou naaste liefhê soos jouself". Daarom is dit noodsaaklik dat omgee vir ander by jouself begin. Jy kan nie vir ander omgee as jy nie jouself liefhet nie. Die liefde sal outomaties uitvloei na almal om jou.
Reik uit na die eenkant-mense: Maak plek vir 'n nuweling in jul gevestigde kringetjie deur op te skuif en 'n stoel nader te dra en die persoon welkom te laat voel, betrek die introvert by die geselskap, of maak seker dat almal geholpe is met 'n eet- en drinkding.
Deel belangrike inligting, soos wanneer daar weer beurtkrag gaan wees, met mense wat nie altyd op hoogte van gebeure is nie.
Motiveer, bemoedig en gee hoop. Vir iemand wat op moedverloor se vlakte is, is positiewe en inspirerende woorde soos 'Welgedaan' of 'Jy kán dit doen' sielskos. Beklemtoon sy sterk punte en herinner hom aan wat hy reeds bereik het. Moet hom nie soos 'n hopelose mens laat voel en behandel nie.
Drome en doelwitte is wat ons inspireer om voort te gaan met ons lewe. Ondersteun jou geliefdes en vriende hierin en waar moontlik, help hulle om dit te verwesenlik.
Maak tyd vir ander. Die lewe is te kort om altyd besig te wees. Dit beteken die wêreld vir ander as jy bereid is om van jou kosbare tyd af te staan vir 'n foongesprek of 'n kuiertjie. Jy sal weer tyd kan inruim om agterstallige werk in te haal. Maar tyd met geliefdes is nie 'n gegewe nie. Eendag is dalk net één dag te laat.
Asseblief en dankie bly so dikwels agterweë. Dis basiese goeie maniere maar wys ook dat jy ander se omgee teenoor jou waardeer.
Luister aandagtig na wat ander vir jou sê, sonder om te onderbreek. Wees ook bedag op wat gesê word deur gebare, stemtoon, gesigsuitdrukkings en liggaamstaal. Maak oogkontak en draai na die persoon toe. Bevestig dat jy hoor wat hy sê deur byvoorbeeld 'n kopknik of gesigsuitdrukking. Na die tyd kan jy opsom wat jy gehoor het, of vrae vra.
'n Drukkie, 'n sagte aanraking, of 'n handdruk verrig wondere, veral om iemand wat ontsteld is te kalmeer. Dit wys dat jy opreg omgee. Wees net bedag daarop dat jy nie iemand se persoonlike ruimte teen sy sin betree nie.
Sê en wys ook hoe jy voel, sodat die ander persoon besef dat jy ook swaarkry en/of dat jy ook nie volmaak is nie. Dit stel die ander persoon gerus om te besef dat jy ook emosies het. Deur self jou hart oop te maak, help dat die ander persoon nie minderwaardig voel nie en meer openhartig sal wees.
Vriendelikheid en 'n hartlike glimlag is aansteeklik en versprei maklik. Die verskil tussen vrygewigheid en vriendelikheid is dat jy met eersgenoemde dinge gee, maar met vriendelikheid maak jy iemand gelukkig. Jy wys dat jy iemand se vreugde maar ook sy pyn raaksien.
Respekteer ander se privaatheid, besluite en individualiteit. Soms wil die persoon nie oor haar seer praat nie, maar voel tog beter na 'n lekker stappie in die natuur of 'n koffie-kuier saam met iemand wat opreg omgee. Laat haar toe om self te besluit hoe sy haar probleem gaan oplos, selfs al stem jy nie saam nie. En indien sy bereid is om haar hart teenoor jou uit te praat, moenie dit gaan oorvertel nie (selfs nie onder die vaandel van 'Bid saam met my vir ….' nie).
Tree in vir of op namens iemand. Soms is iemand in 'n situasie waar hy nie vir homself kan praat nie. Betoon deernis deur dit namens hom te doen en hom sodoende te beskerm teen ander wat hom seermaak of benadeel. Om effektief as tussenganger op te tree is dit noodsaaklik dat jy eers goed sal luister wat die persoon sê. En waak daarteen om teen iemand se sin namens hom op te tree een verdere onmin te veroorsaak.
Tel jou woorde. Soms kan woorde meer skade as goed doen. In 'n situasie waar jy wil wys dat jy omgee, beteken jou stille teenwoordigheid dikwels meer as 'n stortvloed van sinnelose gebabbel.
Onselfsugtigheid is 'n gawe en veral noodsaaklik in 'n daaglikse omgeeverhouding met mense. Jy moet dikwels jou eie belange en behoeftes opsy skuif as jy ander se belange op die hart dra. Nederigheid en erkenning van jou tekortkominge is noodsaaklik indien jy met 'n opregte hart en gesindheid omgee en deernis teenoor ander wil betoon. Niemand is volmaak nie.
Onvoorwaardelike en nie-veroordelende liefde en aanvaarding. Moenie ander veroordeel vir wie hulle is, wat hulle gedoen het en vir verkeerde besluite wat hulle in 'n benarde situasie laat beland het nie. Soek die goeie in elke mens en wees begrypend. En moenie die persoon probeer verander nie.
Haat en onvergewensgesindheid bou mure tussen mense en wek gevoelens van wraak. Om omgee en deernis te kan betoon, selfs teenoor diegene wat jou benadeel het en seergemaak het, moet jy eers vergewe. Veral, maar nie uitsluitlik nie, wanneer hulle berou toon en om vergifnis vra.
Dink jouself in ander se situasie. 'n Mens kan dikwels eers opreg omgee wanneer jy jouself in iemand se situasie probeer indink. Hoe sou ek gevoel het indien ek 'n geliefde aan die dood moes afstaan? Of as my kinders oorsee gebly het en ek hulle nooit sou sien nie? Of as ek finansiële gebrek sou ly en elke maand moes wonder hoe ek vir my gesin gaan sorg?
Wees bly saam met ander. Omgee is nie net beperk tot mense wat swaarkry nie. Omgee- en deernisvolle mense is ook verheug wanneer dit goed gaan met ander. Wees bly saam met ander oor hul prestasies, of wanneer hulle met hul kleinkinders kuier terwyl jy jou siek verlang na joune.
Wees ook lief vir ander se geliefdes. Soms hou jy nie van 'n vriendin se kind of eggenoot nie, omdat jy weet hulle behandel haar sleg, of sommer net oor persoonlikheidsverskille. As jy vir jou vriendin omgee, moet jy ook haar geliefdes liefhê of hulle ten minste nie sleg praat nie.
Betoon waardering teenoor ander wat wys dat hulle vir jou omgee. Wanneer iemand na jou welstand verneem, sê 'Dankie dat jy vra' en verneem dan ook na die persoon se welstand.
Wees geduldig en verdraagsaam, selfs wanneer jy haastig, teleurgesteld of geïrriteerd voel. Haal diep asem en gun jouself genoeg tyd om te kalmeer sodat jy weer kan wys dat jy omgee.
Wees jy die rede waarom iemand voel hy is welkom, word waardeer en raakgesien, ondersteun en is geliefd. Dis eintlik so maklik.